**Република Србија**

**Национални савет за културу**

**Београд, Влајковићева 3**

**Броj:06-00-5/2016-01**

**Датум:16. септембар 2016.**

**ДС**

**З А П И С Н И К**

**СА 49. РЕДОВНЕ СЕДНИЦЕ НАЦИОНАЛНОГ САВЕТА ЗА КУЛТУРУ КОЈА ЈЕ ОДРЖАНА 16. СЕПТЕМБРА2016. ГОДИНЕ**

Састављен дана 16. септембра 2016. године, у згради Народне скупштине Републике Србије, Београд, Краља Милана број 14, у Плавом салону, на Четрдесетдеветој редовној седници Националног савета за културу (у даљем тексту: Савет).

Седница је почела са радом у 13.05 часова.

Присутни:

1. Милета Продановић, председник Савета

2. Егон Савин, заменик председника

3. Ивана Стефановић, члан

4. Слободан Вујовић, члан

5. Жарко Драгојевић, члан

6. Душко Паунковић, члан

7. Душан Оташевић, члан

8. Мирослав Могоровић, члан

9. Милица Тодоровић, члан

10. Александар Денић, члан

11. Карољ Вичек, члан

12. Дејан Стојановић, секретар

Свој изостанак са данашње седнице оправдали су чланови: Миро Вуксановић, Душан Ковачевић, Марина Нешковић, Горан Паскаљевић и Исидора Жебељан.

Милета Продановић, председник Савета, поздравља присутне чланове и обавештава да се данашња седница тонски снима, а да ће транскрипт бити достављен члановима Савета и констатује да постоји кворум.

Присутни чланови Савета су обавештени да данашњем састанку присуствују: Министар културе и информисања Владан Вукосављевић, државни секретар у Министарству културе и информисања Новица Антић и шефица Кабинета министра Биљана Барошевић.

Председник предлаже за данашњу седницу следећи

**ДНЕВНИ РЕД**

1. Усвајање записника са ЧетрдесетосмередовнеседницеСавета;

2. Извештај о раду Савета за период јул 2015. – јул 2016. године;

3. Анализа текућег стања у култури;

4. Информација о иницијативи за оснивање Медијатеке;

5. Припрема наредне седнице;

6. Разно

Предлог Дневног реда је једногласно усвојен.

Председник Савета је изразио задовољство што седници присуствује новоизабрани министар културе и информисања и изнео кратак преглед шта је Национални савет за културу радио од тренутка свог оснивања. Указао је на следеће:

* да је на основу Закона о култури из 2009. године именовано 19 чланова Савета, по процедури која је јако пуно трајала и због тог искуства је упућен апел да се што пре крене са процедуром предлагања нових чланова Савета;
* да су након усвајања измена и допуна Закона о култури снижене су ингеренције Савета и промењена је одредба о овлашћеном предлагачу: да по једног члана Савета иманују и Универзитет уметности и Универзитет у Београду што може представљати проблем јер се може поставити питање из ког разлога не неки други универзитет у Србији и да је много боље решење било да једног члана именује КОНУС то јест Ректорска конференција Универзитета Србије;
* да је за време мандата Савета промењено четири министра и оценио сарадњу са министром Петковићем као најбољу;
* изразио је задовољство што је министар Вукосављевић у једном од својих наступа у медијима истакао да је израда стратегије у култури један од приоритета у будућем раду што је велики напредак у односу на излагање претходног министра коме то није био приоритет;
* да је након оснивања и сазнања да се ипак ради на тексту стратегије и очекивања да ће бити укључени у поступак њене израде чланови Савета преко личних познанстава дошли до радног материјала који је имао 650 страница текста, да је на њему радило 17 људи, да је била изразита његова неуједначеност по сегментима која се огледала у томе да је све што се тицало књиге и библиотекарства било савршено и да је упућен апел да се и остали делови стратегије калибрирају према том делу;
* да је министар Петковић након ступања на дужност саставио један тим на чијем челу је био Зоран Аврамовић који је израдио скицу стратегије са чиме је био упознат и Савет који је упутио своје сугестије;
* да је убрзо дошло до нових промена на челу Министарства и да је именован министар који није био заинтересован за израду стратегије;
* да се други прекинути посао тиче израде критеријума за звање истакнутог уметника у култури јер је Законом о култури из 2009. године поново уведен статус истакнутог уметника који је постојао и петнаест година пре доношења Закона. По ранијој пракси неко ко је био члан неког уметничког удружења је могао, од стране колега, бити предложен за тај статус што је за последицу имало да се његова пензиона основица дуплира (доприносе самосталним уметницима су плаћале локлане самоуправе). По новом решењу доприносе би се плаћала Република и морали су се израдити објективни критеријуми како не би дошло до инфлације инстакнутих уметника али се стало у реализацији овог предлога;
* да се приликом давања мишљења о листи институција од националног значаја дошло у конфликт са разним предлагачима јер се појавио предлог да се једна институција, Културно просветна заједница, прогласи за институцију културе, затим да се институције бирају за националне по географским критеријумима што је резултирало великим списком од преко четрдесет институција од националног значаја. Савет је предлагао да се састави списак од десет институција за које се не би сваке четврте године обнављао избор за статус инаституције од националног значаја већ би тај префикс имале трајно. По одредбама важећег Закона та категорија је укинута;
* да је по Закону о култури из 2009. године статус Савета био недовршен и нејасан. То се огледало у томе што су седнице у почетку одржаване у Палати Србије, па затим у Министарству културе и сада у просторијама које користи Народна скупштина Републике Србије;
* да је након једног јако ружног писма државног секретара Дејана Ристића, у коме је небираним и увредљивим речима изнео да је Савет уграбио ингеренције извршне власти, почела кампања у штампи против Савета што је проузроковало да двоје или троје угледних чланова Савета престану да учествују у његовом раду;
* да су измене које су тада предложене, требале да олакшају рад Савета (да чланови Савета добијају накнаду за свој рад а не да сами сносе трошкове доласка на седнице), усвојене од стране надлежних скупштинских одбора али су ступањем на дужност министра Тасовца повучене из процедуре.

Душко Паунковић је присутне упознао са проблемима које је требало превазићи у току рада на измени закона и обезбеђивању накнаде трошкова члановима Савета за свој рад и констатовао је да је овај Савет цео мандат провео у горем положају од свих других савета изабраних у другим областима. Такође је појаснио разлоге што рад на изради критеријума за избор истакнутог уметника није завршен до краја. Законска обавеза Савета је била да изради текст Правилника о критеријумима за стицање статуса истакнутог уметника, односно истакнутог стручњака у култури који се налази на сајту министарства. Оно што министарство није урадило јесте да није расписало конкурс за истакнутог уметника, тако да се та категорија никада није конституисала, а по одребама важећег Закона о култури истакнути уметник постаје само звање. По одредбама Закона о култури из 2009. године истакнути уметник је имао право на плаћање доприноса из републичког буџета а по важећим одредбама се то променило и сви самостални уметници остају на буџету локалне самоуправе. То звање је постало само почасно.

Слободан Вујовић је честитао гостима на избору и изразио задовољство да ће госпдин Вукосављевић успехе које је постигао на месту Градског секретара за културу на исти начин и са још већим ентузијазмом наставити да постиже и у Министарству културе и информисања. Сагласио се са изнетим мишљењима да је Савет од самог почетка свога рада био суочен са великим тешкоћама, а поготову кад је на чело министарства именован господин Тасовац, који га је потпуно дисквалификовао. Потврдио је изнета мишљења у вези исплате накнаде за рад као и проблеме организационе природе. Захваљујући упорности чланова Савета постугнут је континуиран рад ове институције што говори да је одржано близу педесет редовних и преко десет ванредних седница што представља велику активност. Истакао је да се радило на доста пројеката по различитим питањима од којих би издвојио библиотекарство, музичку и филмску уметност, архивску и позоришну делатност. Мандат министра Петковића је оценио као период у коме је сарадња министарства са Саветом била најбоља. Изразио је задовољство са ставом министра да је једно од кључних питања за развој области културе доношење одговарајуће стратегије. Указао је на лоша решења у последњим изменама и допунама Закона о култури, да је од двадесет предлога Савета усвојен само један у потпуности и други половично, и да ни на једној јавној расправи о тим изменама није било ни министра ни државног секретара или помоћника министра већ само извршиоци запослени у министарству.

Ивана Стефановић је поздравила госте је указала да је неспорна чињеница да је Савет оставио известан траг који није био институционално онолико добар колико су чланови Савета то желели и да се тај траг налази на сајту Националног савета за културу. Иако без икакве инфраструктуре (фасцикли, телефона, хефталица, полица) Савет је успео да најважнија саопштења, анализе и професионална мишљења постави на свој сајт како би све било доступно грађанима. Сајт јесте нека врста прозора у претходни рад Савета. Указала је да се на сајту налазе и приоритети развоја културе које је у овом тренутку Савет зацртао. Такође је указала да сва документа која се налазе на сајту могу бити добар ослонац при изради текста стратегије. На крају излагања госпођа Стефановић је указала да се, после свих проблема са којима се Савет суочио, са поносом може рећи да је сачуван један важан национални културни институт и да сви чланови Савета имају осећај да су га спасили.

Жарко Драгојевић је указао да је из свих излагања јасно да је највећи проблем Савета био да се повеже са државом која га је и основала. Он је био ни на небу ни на земљи захваљујући лошем законском решењу о положају Савета у склопу културне или политичке регулативе. Указао је да Савет није регулаторно тело и да од тога како министар креира улогу Националног савета таква ће његова улога и бити. Закон није институционализовао Савет, пракса то не може да уради, али онако како министар институционализује и постави улогу Националног савета, тако ће изгледати и радити и својим радом пружити допринос културном животу и културној политици земље.

Карољ Вичек је указао да је више пута предлагано да се усвоји закон о позоришту али није показано интересовање за уређивањем те области културе. Да је тај закон постојао можда не би изгорело врањско позориште, не би било порушено суботичко позориште, не би се десило да у неким позориштима 20 до 30 глумаца не излази на сцену. Такође је указао да три године није расписан конкурс за доделу националних признања већ се у изјавама медијима понижавају и они којима је то признање додељено. Подсетио је присутне да и поједини национални савети па и градови имају стратегију развоја културе и да је недопустиво да Република нема такав документ.

Председник Савета је указао на следеће чињенице: да је Савет сваких шест месеци подносио Извештај о свом раду, да је његово виђење Савета, као парламентарног тела, као споне између Министарства и Скупштине, да је Савет своје законске обавезе редовно извршавао, да нема информацију да ли је последњи Извештај о раду усвојен или не, на штетне одредбе других закона који се не тичу директно културе али имају консеквенце на њу (закон који регулише јавне набавке).

Након излагања председника Савета, реч је добио Министар културе и информисања Владан Вукосављевић који је чланове Савета упознао са намерама и идејама новог руководства у Министарству културе и информисања и прокоментарисао излагања која је чуо, захваливши се на речима добродошлице и жељама за успех. У оквиру свог излагања посебно је указао на следеће:

- да зна да неће бити лак посао оправдати значајна очекивања у области културе која су постављена новом сазиву али да ће се ново руководство трудити да она буду и испуњена;

- да ново руководство чврсто стоји на становишту да се без стратегије културне политике не може водити озбиљна културна политика у било којој земљи јер је стратегија за културу једне државе оно што је Устав за њен политички формат јер се у Уставу налазе основни принципи, основна опредељења, означавају се вредности које се штите и тако даље;

- стратегија мора дапослужи као темељ за доношење прописа што представља темељ за спровођење тих ствари у реални живот;

- да Министарство не може само да реши бројне проблеме већ да је потребна међусекторска сарадња која понекад шкрипи а понекад иде добро што све зависи од оних који су одговорни за спровођење културне политике јер морају да буду чврсти у наступу према другим министарствима као и на другим местима на којима се неке ствари опредељују и где се утемељују;

- изразио је изненађење да је у оптицају био документ од 650 страна као предлог стратегије и изнео свој став да тај документ не би смео да има више од 10% формата који је био у оптицају јер би све преко тога био инфлаторни приступ који иде у детаље;

- упознао је присутне да је имао прилику да се упозна са документом који је израдио Зоран Аврамовић, да су дате на превођење Стратегија културе Руске федерације, као и оне које су усвојене у Мађарској, Румунији, Аустрији и Хрватској како би се имао увид у алате који су коришћени при изради документа и како би се упознали како су различите културне зоне и културне традиције приступале решавању тих питања;

- стратегија културне политике не само да треба да означи оно што сада постоји и шта јесте и шта мора да буде предмет заштите, већ мора да има отворене крајеве за оно што се зове будућност;

- да ће ново руководство настојати да до краја године представи документ који ће бити достављен свим заинтерсованим субјектима у култури а такође и Националном савету за културу ради давања мишљења и изналажењу најоптималнијих решења за област културе;

- да ће поред текућих послова ово бити најважнији посао у наредном периоду;

- што се околности у којима је радио Савет тиче са некима је већ раније био упознат док за неке чује први пут; да је јако разочаран што се уопште дошло у позицију да се Савет бави таквим стварима посебно оним око накнаде материјалних трошкова и да ће ново руководство настојати да убудуће Национални савет за културу има своју доличну улогу у овом друштву, да држава стане иза њега и да му буду омогућени основни материјални услови за рад како би се омогућило оно најбитније у његовом деловању а то је да производи последице због којихје основан;

- улога Савета по његовом мишљењу мора да буде значајна, нјегови ставови морају бити најозбиљније разматрани јер све другачије би било погрешно и искривљено;

- најавио је доношења закона о позориштима до краја следеће године уколико не буде неке више силе и да је немогуће даље радити без закона о позоришту као и неких других прописа и закона из области заштите културног наслеђа;

- уз захвалност за срдачан пријем поновљена су опредељења која се тичу јачања улоге Националног савета, рад на изради стратегије културе и да ће се активно радити на поступку именовања новог сазива Савета;

- потврђена је опредељеност да ће, у зависности од теме, на свакој седници Савета бити присутан представник Министарства културе и информисања.

Милица Тодоровић је указала на Закон о реституцији као један од оних закона који нису конкретно везани за културу али индиректно лоше утичу на стање у култури. Споменула је актуелни проблем који има Галерија графичког колектива и изнела претпоставку да се у наредном периоду може очекивати да ће пуно установа галеријског или музејског типа, па чак и зграда позоришта бити доведена у питање. Подсетила је на изјаву бившег министра да Министарство не може тиме да се бави и да је то надлежност локалне самоуправе па је желела да сазна став новог руководства по том питању.

Министар Вукосављевић је на постављено питање, госпођи Тодоровић, да ли је упозната са ситуацијом везаном за Галерију графичких колектива добио одговор да је само водила разговор са колегиницом Ћинкул. У наставку излагања министар је изнео мишљење да је колегиница Ћинкул направила бројне пропусте у раду и указао на следеће:

* да је процес реституције отпочет,
* да су сви су обавештени о томе и контактирани од стране адвоката;
* да су по окончању реституције добили писано обавештење о томе каква је судбина тог објекта;
* да су се након тога појавили нови власници којих је било седморо са којима је руководство галерије потписало уговор,
* да су након годину дана од дана потписивања уговора нови власници продали објекат трећем лицу које се обратило директорки галерије и предложило решење за новонасталу ситуацију.
* да је до спора је дошло јер нови власник није био задовољан накнадом која се плаћала и донео је одлуку да почне са неком новом делатношћу у том простору.
* да се након тога појавила вест да неко уместо галерије хоће да направи паланчикарницу.
* да министарство неће дозволити да се убудуће дешавају овакве ситуације јер ће имати активну комуникацију са директорима установа и управним одборима јер се не сме дозволити да се овај образац понавља то јест да директори ћуте и кад дође до финалне тачке дођу у Министарство и саопште да су у шкрипцу.
* да је директорка дошла на време у Министарство и саопштила да нови власник тражи повећање цене закупа можда је постојала могућност да се нађе решење, али је та иницијатива изостала.
* да ће ново руководство настојати да чврсто делује у том правцу , како би се повећала одговорност људи, односно управних одбора који управљају установама и директора установа.
* да ће врата Министарства бити широм отворена за помоћ у решавању свих проблема.

Слободан Вујовић је указао да је делимично упознат са изнетим проблемом, да је прошло више од годину дана од сазнања да се ово може догодити али да галерија није предузимала никакве кораке што је довело до свршеног чина.

Министар Вукосављевић је додао да је Министарство контактирало и позвало нову власницу на разговор што је прихваћено уз коментар да је нова власница хтела и раније да дође у Министарство али није имала са ким да комуницира. На крају излагања уз извињење што мора раније да напусти састанак министар је упутио позив да се наредне седнице одржавају у просторијама Министарства културе и информисања.

Председник Савета се захвали о министру због присуства на данашњој седници, због датих обећања и показане добревоље да сарадња крене једним правцем и путем који ће бити обострано користан уз напомену да је редослед намера новог руководства веома конструктиван јер добрих закона нема без добре стратегије.

**Тачка 1.**

Председник Савета је наставио седницу по првој тачки Дневног реда која се односила на усвајање Записника са 48. Редовне седнице Савета питањем да ли неко има примедби на текст Записника. С обзиром да примедаба није било, Записник је усвојен једногласно.

**Тачка 2.**

Друга тачка Дневног реда се односила на Извештај о раду Савета за период јул 2015-јул 2016. године. Председник Савета је обавестио присутне да је почео са радом на поменутом Извештају и предложио да у сарадњи са секретаром и по узору на претходни Извештај састави нови документ, који ће бити достављен свим члановима пре наредне седнице како би се евентуалне примедбе уврстиле у текст пре усвајања.

**Тачка 3.**

Председник Савета је констатовао да се трећа тачка Дневног реда односи на Анализу стања у култури и отворио дискусију уз напомену да је у јавности вест о одржавању Византолошког светског конгреса у Београду прошла са много мање пажње од очекиваног и да је на конгресу узело учешће 1.400 врсних стручњака свих генерација из целог света. Упитао је присутне да ли неко жели да укаже на неке догађаје које треба издвојити из својих области , да ли постоје неки проблеми у овом тренутку у овом прелазном периоду.

Ивана Стефановић је у излагању указала да се на постављено питање не сме ћутати јер би то значило да проблема нема што никако нијетачно. Питање је незгодно у овом тренутку јер проблема има почевши од конкурса у Министарству културе и информисања, којима су многи незадовољни, али је предложила да се тренутно не улази у списак проблема и да ће за то бити прилике. Није се сложила са изјавом председника Савета да постоји генерално мишљење да су конкурси били добро организовани и да су после дужег времена направљене комисије у којима није било сукоба интереса. Са мишљењем госпође Стефановић се сагласио и Жарко Драгојевић који је додао да је и конкурс у области филмског стваралаштва у оквиру кинематографије био права лакрдија. На крају свог излагања Ивана Стефановић је констатовала да у овом прелазном лериоду нема разлога да се о томе говори.

**Тачка 4.**

Председник Савета је пре отварања дискусије Поводом информације о иницијативи за оснивање Медијатеке указао да је је било разговора о тој теми и на претходном састанку. Било је предлогада се господин Симјановић позове на седницу Савета како би дао детаљније информације о поменутој иницијативи али није да није донета никаква одлука јер није било кворума.

Ивана Стефановић је предложила, пре него се започне разговор о било којој теми, да се мора сачинити програм рада без обзира на то колико ће се реално седница и одржати. Подсетила је присутне да је то раније био обичај и да у програм рада треба уврстити списак оних иницијатива које заслужују пажњу Савета. У том случају то неће бити само Медијатека већ и питање Центра за музику, нечега што би било еквивалент Филмском центру Србије као и моноге друге теме.

Са изнетим предлогом се сагласио и Егон Савин без обзира што би то било за три или шест месеци и предложио да оквирни програм рада за наредни период припреме Ивана Стефановић, Душко Паунковић и председник Продановић што је и прихваћено.

Егон Савин је указао да је у протекле четири године заобиђена једна јако важна тема а тиче се домова културе. У скоро свим домовима културе се одвија свакаква друга активност само не она која је везана за културу. Ти домови су претворени у угоститељске објекте, школе плеса, коцкарнице. Предложио је покретање иницијативе која би се звала „Враћање домова културе култури”. Предуслов започетак такве акције је снимак стања који је катастрофалан.

Новица Антић, државни секртеар, је указао да се Министарство тим проблемом бавило још 2001. године али да није много постигнуто јер су домови културе свачији и ничији. Као орган који би могао да пружи велику помоћ у давању тачних података наведена је Дирекција за имовину Републике Србије која има те податке о некој врсти државно-јавне својине мада недовољно ажуриране али и то би било довољано за почетак. Све податке који буду прикупљени од стране Дирекције биће достављени и Савету.

Председник Савета је указао да то треба да буде скуп тема који ће бити предочен у предлог програма и поставио питање да ли са овог састанка треба саставити саопштење за јавност. Предложено је и усвојено следеће саопштење:

**САОПШТЕЊЕ ЗА ЈАВНОСТ НАЦИОНАЛНОГ САВЕТА ЗА КУЛТУРУ**

Национални савет за културу одржао је 16. септембра 2016. године своју четрдесет девету редовну седницу којој је присуствовао и Министар за културу и информисање у Влади Републике Србије, господин Владан Вукосављевић са сарадницима.

Председник и чланови НСК су, у кратким цртама, обавестили Министра о активностима које је Савет предузимао у претходном периоду обављајући своје обавезе прописане Законом о култури.

Било је говора о напорима да се дође до Националне стратегије у култури, документа без којег је назамисливо успешно спровођење закона, како оног кровног Закона о култури, тако и оних који регулишу поједине области; истакнуто је непостојање закона о позоришту као и проблеми који произилазе из те чињенице; указано је и на погубне одредбе више закона из других области који у великој мери ометају нормално деловање у домену културе а какав је закон који регулише област реституције или закон који се односи на јавне набавке; било је речи о још нерешеном проблему самосталних уметника као и другим бројним отвореним питањима која оптерећују културу.

На сва ова, као и многа друга нерешена питања, НСК је правовремено указивао.

Садашњем саставу НСК је почетком лета истекао мандат али ће он, у складу са Законом, наставити рад док се не конституише нови. НСК верује да ће нови састав имати адекватне услове за рад, за шта се досадашњи састав борио током свог петогодишњег мандата.

**Тачка 5.**

Председник Савета је предложио да се наредна седница одржи у петак 7. октобра а да ће се на дневном реду поред Запсиника са ове седнице наћи и Извештај о раду, Програм рада, припрема наредне седнице и тачка разно.

Председник Савета је под овом тачком дао реч секретару Савета који је присутне обавестио о следећем:

- да је у вези са накнадама за рад члановима Савета ступљено у контакт са секретарицом Одбора за буџетско-административна питања која је потврдила да је председник Одбора упознат са обавезом да Одбор донесе одговарајућу одлуку у вези тога али да због хитности других питања то још није на дневном реду,

- да су у вези са постављеним питањем на прошлом састанку које се тиче трајања мандата члановима Савета извршене консултације са Републичким секретаријатом за законодавство који је потврдио да је мандат члановима Савета престао 25. маја текуће године али да, због објективних околности, овај сазив наставља са радом јер се не може дозволити да због неких спољних околности институција престане да ради, што значи да овај сазив Савета наставља са радом до конституисања новог.

- да су ингеренције за исплату накнада члановима савета након доношења одлуке Одбора за административно-буџетска питања у надлежности Министарства културе и информисања.

Присутни чланови су били једногласни у вези слања писма Одбору за административно-буџетска питања са указивањем да се одлука треба примењивати од марта месеца то јест од дана ступања на снагу измена и допуна Законао култури.

Седница је завршена у 14,50 сати.

Записничар: Председник:

Дејан Стојановић Милета Продановић